ไฟแนนซ์ทูเดย์
โดย...ภูคา
25 มี.ค. 2559

โดย...ภูคา
...ในห้วงเวลา 2-3 เดือน จากนี้เป็นช่วงที่แล้งจัดที่สุด และเป็นช่วงที่รัฐบาลและหน่วยงานที่เกี่ยวข้อง เฝ้าจับตาผลกระทบที่จะเกิดขึ้นกับภาคเกษตร และเตรียมงัดมาตรการก๊อก 2 ก๊อก 3 ออกมาอัดฉีดเงินเข้าระบบ โดยมีธนาคารเพื่อการเกษตรและสหกรณ์การเกษตร หรือ ธ.ก.ส. ที่เป็นส่วนหนึ่งของกลไกขับเคลื่อนเม็ดเงินเข้าสู่ระบบ 
...ทำให้พักหลังมานี้ ลักษณ์ วจนานวัช ผู้จัดการ ธ.ก.ส. และเจ้าหน้าที่ ธ.ก.ส. กระจายกำลัง ลงพื้นที่ทั่วประเทศ เพื่อหามาตรการช่วยเหลือเกษตรกร และในวันที่ 4 เม.ย.นี้ ธ.ก.ส.เรียกประชุมผู้จัดการสาขาทั่วประเทศกว่า 1,900 คน เพื่อชี้แจงทิศทางการขับเคลื่อนนโยบายในปีบัญชี 2559 ซึ่งจะชูโครงการเรื่อง 1 ตำบล 1 เอสเอ็มอี เป็นไฮไลต์ที่จะใช้ปฏิรูปภาคเกษตรในอีก 2-3 ปีจากนี้ด้วย
...ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ใกล้ประกาศชื่อกรรมการผู้จัดการคนใหม่เต็มแก่ รอบนี้ พิศิษฐ์ เสรีวิวัฒนา รองผู้อำนวยการธนาคารออมสิน อาวุโสกลุ่มลงทุนและบริหารการเงิน เข้าตากรรมการแบบเต็มๆ เพราะพันธกิจเอ็กซิมแบงก์จากนี้ไม่ง่าย ตามที่ สมคิด จาตุศรีพิทักษ์ รองนายกฯ มากล่าวไว้ในคราวที่มาตรวจเยี่ยมว่า “ต้องการมาปลุกเอ็กซิมแบงก์ให้ตื่น” ซึ่งหมายถึงการเข้ามาพลิกฟื้นองค์กรให้กลับมาเป็นแหล่งเงินที่สำคัญของผู้ส่งออกอีกครั้ง แต่ครั้งนี้ต้องโฟกัสไปที่ไซส์กลางไซส์เล็กมากขึ้น